РЕГЛАМЕНТ (EС) 2015/106 НА СЪВЕТА
от 19 януари 2015 година
за определяне на възможностите за риболов на определени рибни запаси и групи рибни запаси за 2015 година в Черно море
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него,
като взе предвид предложението на Европейската комисия,
като има предвид, че:
(1)
Член 43, параграф 3 от Договора предвижда Съветът, по предложение на Комисията, да приема мерки за определянето и разпределянето на възможностите за риболов.
(2)
Регламент (ЕС) № 1380/2013 на Европейския парламент и на Съвета (1) изисква приемането на мерки за опазване, като се вземат предвид наличните научни, технически и икономически становища, включително, когато е целесъобразно, доклади, изготвени от Научния, технически и икономически комитет по рибарство (НТИКР) и други консултативни органи, както и с оглед на становищата, получени от консултативните съвети.
(3)
Съветът приема мерки за определяне и разпределяне на възможностите за риболов по рибни стопанства или група рибни стопанства в Черно море, включително някои функционално свързани с това условия, когато това е целесъобразно. В съответствие с член 16, параграф 4 от Регламент (EС) № 1380/2013 възможностите за риболов следва да бъдат определени в съответствие с целите на Общата политика в областта на рибарството, установени в член 2, параграф 2 от посочения регламент. В съответствие с член 16, параграф 1 от посочения регламент възможностите за риболов следва да се разпределят между държавите членки по такъв начин, че да осигурят на всяка държава членка относителна стабилност на риболовните дейности за всеки запас или рибно стопанство.
(4)
Поради това Общият допустим улов (ОДУ) следва да се определи, в съотвествие с Регламент (EС) № 1380/2013, въз основа на наличните научни становища, като се отчитат биологичните и социално-икономическите аспекти, и същевременно се гарантира справедливо третиране на различните сектори на риболова, както и въз основа на мненията, изразени при консултациите със заинтересованите страни.
(5)
За рибните стопанства на цацата задължението за разтоварване на брега, посочено в член 15 от Регламент (ЕС) № 1380/2013, се прилага от 1 януари 2015 г. Съгласно член 16, параграф 2 от посочения регламент, когато се въвежда задължение за разтоварване на брега по отношение на рибен запас, възможностите за риболов трябва да се определят, като се вземе предвид промяната от определянето на възможностите за риболов, отразяващи разтоварванията, с определянето на възможностите за риболов, отразяващи улова.
(6)
Използването на определените в настоящия регламент възможности за риболов се осъществява при условията на Регламент (ЕО) № 1224/2009 (2) на Съвета, и по-специално на членове 33 и 34 от посочения регламент, отнасящи се до записването на улова и съобщаването на данните относно изчерпването на възможностите за риболов. Поради това е необходимо да се посочат кодовете, които държавите членки да използват при изпращането на данни до Комисията относно разтоварванията на брега на запасите, обект на настоящия регламент.
(7)
В съответствие с член 2 от Регламент (ЕО) № 847/96 на Съвета (3) при определяне на ОДУ, по-специално въз основа на биологичното състояние на запасите, Съветът решава за кои запаси не се прилагат членове 3 и 4.
(8)
За да се избегне прекъсване на риболовните дейности и за да се осигури поминъкът на рибарите от Съюза, настоящият регламент следва да се прилага от 1 януари 2015 г. Поради съображения за спешност настоящият регламент следва да влезе в сила веднага след публикуването му,
ПРИЕ НАСТОЯЩИЯ РЕГЛАМЕНТ:
ГЛАВА I
ОБХВАТ И ОПРЕДЕЛЕНИЯ
Член 1
Предмет
Настоящият регламент определя възможностите за риболов за определени рибни запаси в Черно море за 2015 г.
Член 2
Приложно поле
Настоящият регламент се прилага за съдове на Съюза, които осъществяват дейност в Черно море.
Член 3
Определения
За целите на настоящия регламент се прилагат следните определения:
а)
„Черно море“ означава географска подзона 29, както е определена в приложение I към Регламент (ЕС) № 1343/2011 на Европейския парламент и на Съвета (4);
б)
„съд на Съюза“ означава риболовен съд на Съюза, така както е определен в член 4, параграфи 1 и 5 от Регламент (EС) № 1380/2013;
в)
„запас“ означава запаса, така както е определен в член 4 параграфи 1 и 14 от Регламент (EС) № 1380/2013;
г)
„общ допустим улов (ОДУ)“ означава:
(i)
в риболовни стопанства, които са предмет на задължението за разтоварване на брега, посочено в член 15 от Регламент (EС) № 1380/2013, количеството от всеки запас, което може да бъде уловено всяка година;
(ii)
във всички други рибни стопанства, количеството от всеки запас, което може да бъде разтоварено на брега всяка година;
д)
„квота“ означава част от ОДУ, разпределена на Съюза, държава членка или трета държава.
ГЛАВА II
ВЪЗМОЖНОСТИ ЗА РИБОЛОВ
Член 4
ОДУ и разпределение
ОДУ за съдове на Съюза, неговото разпределение между държавите членки и когато е целесъобразно - функционално свързаните с това условия, са определени в приложението.
Член 5
Специални разпоредби относно разпределенията
Разпределението на възможностите за риболов между държавите членки, определено в настоящия регламент, се извършва, без да се засягат:
а)
размените по член 16, параграф 8 от Регламент (ЕС) № 1380/2013;
б)
приспаданията и преразпределенията по член 37 от Регламент (ЕО) № 1224/2009;
в)
допълнителните разтоварвания на брега, разрешени в съответствие с член 15, параграф 9 от Регламент (ЕС) № 1380/2013;
г)
задържаните количества в съответствие с член 15, параграф 9 от Регламент (ЕС) № 1380/2013;
д)
приспаданията, извършени съгласно членове 105 и 107 от Регламент (ЕО) № 1224/2009.
Член 6
Условия за разтоварване на брега на улова и прилова, които не са предмет на задължението за разтоварване
Уловът и приловът на калкан в рибни стопанства, които не са предмет на задължението за разтоварване, се задържат на борда или се разтоварват на брега само ако са извършени от съдове на Съюза, плаващи под знамето на държава членка, която има квота, и тази квота не е изчерпана.
ГЛАВА III
ЗАКЛЮЧИТЕЛНИ РАЗПОРЕДБИ
Член 7
Предаване на данни
Когато съгласно членове 33 и 34 от Регламент (ЕО) № 1224/2009 държавите членки предоставят на Комисията данни относно разтоварванията на брега на уловените запаси, те използват посочените в приложението към настоящия регламент кодове на запасите.
Член 8
Влизане в сила
Настоящият регламент влиза в сила в деня след публикуването му в Официален вестник на Европейския съюз.
Прилага се от 1 януари 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 19 януари 2015 година.